颂一百则
作者：释重显
朝代：宋

圣谛廓然，何当辨的。对朕者谁，还云不识。因兹暗渡江，岂免生深棘。阖国人追不再来，千古万古空相忆。休相忆，清风匝地有何极。至道无难，言端语端。一有多种，二无两般。天际日上月下，槛前山深水寒。髑髅识尽喜何立，枯木龙吟消未乾。难难，拣择明白君自看。日面佛，月面佛，五帝三皇是何物。二十年来曾苦辛，为君几下苍龙窟。屈堪述明眼，衲僧莫轻忽。一勘破，二勘破，雪上加霜曾险堕。飞骑将军入虏庭，载得完全能几个。急走过，不放过，孤峰顶上草里坐。咄。牛头没，马头回，曹溪镜里绝尘埃。打鼓看来君不见，百花春至为谁开。去却一，拈得七，上下四维无等匹。徐行踏断流水声，纵观写出飞禽迹。草茸茸，烟羃羃，空生岩畔花狼藉。弹指堪悲舜若多，莫动著，动著三十棒。江国春风吹不起，鹧鸪啼在深花里。三级浪高鱼化龙，痴人犹戽夜塘水。翠岩示徒，千古无对。关字相酬，失钱遭罪。潦倒保福，抑扬难得。唠唠翠岩，分明是贼。白圭无玷，谁辨真假。长庆相谙，眉毛生也。句里呈机劈面来，烁迦罗眼绝纤埃。东南西北门相对，无限轮锤击不开。两喝与三喝，作者知机变。若谓骑虎头，二俱成瞎汉。谁瞎汉，拈来天下与人看。凛凛孤风不自誇，端居寰海定龙蛇。大中天子曾轻触，三度亲遭弄爪牙。金乌急，玉兔速，善应何曾有轻触。展事投机见洞山，跛鳖盲龟入空谷。花簇簇，锦簇簇，南地竹兮北地木。因思长庆陆大夫，解道合笑不合哭。咦。老新开，端的别，解道银碗里盛雪。九十六个应自知，不知却问天边月。提婆宗，提婆宗，赤幡之下起清风。对一说，太孤绝，无孔铁锤重下楔。阎浮树下笑呵呵，昨夜骊龙拗角折。别别，韶阳老人得一橛。倒一说，分一节，同死同生为君决。八万四千非凤毛，三十三人入虎穴。别别，扰扰匆匆水里月。古佛有家风，对扬遭贬剥。子母不相知，是谁同啐啄。啄觉犹在，壳重遭扑，天下衲僧徒名邈。一个两个千万个，脱却笼头卸角驮。左转右转随后来，紫胡要打刘铁磨。无缝塔，见还难，澄潭不许苍龙蟠。层落落，影团团，千古万古与人看。对扬深爱老俱胝，宇宙空来更有谁。曾向沧溟下浮木，夜涛相共接盲龟。龙牙山里龙无眼，死水何曾振古风。禅板蒲团不能用，只应分付与卢公。卢公付了亦何凭，坐倚休将继祖灯。堪对暮云归未合，远山无限碧层层。莲花荷叶报君知，出水何如未出时。江北江南问王老，一狐疑了一狐疑。象骨岩高人不到，到者须是弄蛇手。棱师备师不奈何，丧身失命有多少。韶阳知，重拨草，南北东西无处讨。忽然突出拄杖头，抛对雪峰大张口。大张口兮同闪电，剔起眉毛还不见。如今藏在乳峰前，来者一一看方便。妙峰孤顶草离离，拈得分明付与谁。不是孙公辨端的，髑髅著地几人知。曾骑铁马入重城，敕下传闻六国清。犹握金鞭问归容，夜深谁共御街行。眼里尘沙耳里土，千峰万峰不肯住。落花流水太茫茫，剔起眉毛何处去。祖域交驰天马驹，化门舒卷不同途。电光石火存机变，堪笑人来捋虎须。问既有宗，答亦攸同。三句可辨，一镞辽空。大野兮凉飙飒飒，长天兮疏雨濛濛。君不见少林久坐未归客，静依熊耳一丛丛。祖佛从来不为人，衲僧今古竞头走。明镜当台列象殊，一一面南看北斗。斗柄垂，无处讨。拈得鼻孔失却口。劫火光中立问端，衲僧犹滞两重关。可怜一句随他语，万里区区独往还。镇州出大萝卜，天下衲僧取则。只知自古至今，争辨鹄白乌黑。贼贼，衲僧鼻孔曾拈得。此错彼错，切忌拈却。四海浪平，百川潮落。古策风高十二门，门门有路空萧索。非萧索，作者好求无病药。断际全机继后踪，持来何必在从容。巨灵抬手无多子，分破华山千万重。团团珠绕玉珊珊，马载驴驼上铁船。分付海山无事客，钓鳌时下一棬挛。出草入草，谁解寻讨。白云重重，红日杲杲。左顾无暇，右眄已老。君不见寒山子，行太早。十年归不得，忘却来时道。千峰盘屈色如蓝，谁谓文殊是对谭。堪笑清凉多少众，前三三与后三三。大地绝纤埃，何人眼不开。始随芳草去，又逐落花回。羸鹤翘寒木，狂猿啸古台。长沙无限意。咄。三界无法，何处求心。白云为盖，流泉作琴。一曲两曲无人会，雨过夜堂秋水深。擒得卢陂跨铁牛，三玄戈甲未轻酬。楚王城畔朝宗水，喝下曾令却倒流。花药栏，莫颟顸，星在秤兮不在盘。便与么，太无端，金毛师子大家看。闻见觉知非一一，山河不在镜中观。霜天月落夜将半，谁共澄潭照影寒。活中有眼还同死，药忌何须鉴作家。古佛尚言曾未到，不知谁解撒尘沙。雪材打，雪材打，庞老机关没可把。天上人间不自知，眼里耳里绝萧洒。萧洒绝，碧眼胡僧难辨别。垂手还同万仞崖，正偏何必在安排。琉璃古殿照明月，忍俊韩獹空上阶。一拽石，二般土，发机须是千钧弩。象骨老师曾辊毬，争似禾山解打鼓。报君知，莫莽卤，甜者甜兮苦者苦。编辟曾挨老古锥，七斤衫重几人知。如今抛掷西湖里，下载清风付与谁。虚堂雨滴声，作者难酬对。若谓曾入流，依前还不会。会不会，南山北山转滂霈。一二三，四五六，碧眼胡僧数不足。少林谩道付神光，卷衣又说归天竺。天竺茫茫无处寻，夜来却对乳峰宿。来问若成风，应机非善巧。可悲独眼龙，曾未呈牙爪。牙爪开，生云雷，逆水之波经几回。透网金鳞，休去滞水。摇乾荡坤，振鬣摆尾。千尺鲸喷洪浪飞，一声雷振清飙起。清飙起，天上人间知几几。钵里饭，桶里水，多口阿师难下嘴。北斗南星位不殊，白浪滔天平地起。拟不拟，止不止，个个无裈长者子。末后句，为君说，明暗双双底时节。同条生也共相知，不同条死还殊绝。还殊绝，黄头碧眼须甄别。南北东西归去来，夜深同看千岩雪。孤危不立道方高，入海还须钓巨鳌。堪笑同时灌溪老，解云劈箭亦徒劳。野鸭子，知何许，马祖见来相共语。话尽山云海月情，依前不会还飞去。欲飞去，却把住道道。虎头虎尾一时收，凛凛威风四百州。却问不知何太险。兔马有角，牛羊无角。绝毫绝釐，如山如岳。黄金灵骨今犹在，白浪滔天何处著。无处著，只履西归曾失却。与君放出关中主，放箭之徒莫莽卤。取个眼兮耳必聋，舍个耳兮目双瞽。可怜一镞破三关，的的分明箭后路。君不见玄沙有言兮，大丈夫先天为心祖。似海之深，如山之固。蚊虻弄空里猛风，蝼蚁撼于铁柱。拣兮择兮，当轩布鼓。象王嚬呻，师子哮吼。无味之谭，塞断人口。南北东西，乌飞兔走。水洒不著，风吹不入。虎步龙行，鬼号神泣。头长三尺知是谁，相对无言独足立。拄杖子，吞乾坤，徒说桃花浪奔。烧尾者不在拿云攫雾，曝鳃者何必丧胆忘魂。拈了也，闻不闻，直须洒洒落落，休更纷纷纭纭。七十二棒且轻恕，一百五十难放君。野老从教不展眉，且图家国立雄基。谋臣猛将今何在，万里风清祇自知。看看，古岸何人把钓竿。云冉冉，水漫漫，明月芦花君自看。两堂俱是杜禅和，拨动烟尘不奈何。赖得南泉能举令，一刀两段任偏颇。公案圆来问赵州，长安城里任闲游。草鞋头戴无人会，归到家山便即休。机轮曾未转，转必两头走。明镜忽临台，当下分妍丑。妍丑分兮迷云开，慈门何处生尘埃。因思良马窥鞭影，千里追风唤得回。唤得回，鸣指三下。问曾不知，答还不会。月冷风高，古岩寒桧。堪笑路逢达道人，不将语默对。手把白玉鞭，骊珠尽击碎。不击碎，增瑕颣，国有宪章，三千条罪。南山云，北山雨，四七二三面相睹。新罗国里曾上堂，大唐国里未打鼓。苦中乐，乐中苦，谁道黄金如粪土。黄巢过后曾收剑，大笑还应作者知。三十山藤且轻恕，得便宜是落便宜。不向双林寄此身，却于梁土惹埃尘。当时不得志公老，也是恓恓去国人。双收双放若为宗，骑虎由来要绝功。笑罢不知何处去，只应千古动悲风。由基箭射猿，绕树何太直。千个与万个，是谁曾中的。相唤相呼归去来，曹溪路上休登陟。却请和尚道，虎头生角出荒草。十洲春尽花凋残，珊瑚树林日杲杲。和尚也并却，龙蛇阵上看谋略。令人长忆李将军，万里天边飞一鹗。和尚有也未，金毛师子不踞地。两两三三旧路行，大雄山上空弹指。藏头白，海头黑，明眼衲僧会不得。马驹踏杀天下人，临际者是白拈贼。离四句，绝百非，天上人间唯我知。白云影里笑呵呵，两手持来付与他。若是金毛师子子，三千里外见淆讹。前箭犹轻后箭深，谁云黄叶是黄金。曹溪波浪如相似，无限平人被陆沉。犀牛扇子用多时，问著元来总不知。无限清风与头角，尽同云雨去难追。列圣丛中作者知，法王法令不如斯。会中若有仙陀客，何必文殊下一搥。呼即易，遣即难，互换机锋子细看。劫石固来犹可坏，沧溟深处立须乾。乌臼老，乌臼老，几何般，与他杓柄太无端。尽机不成瞎，按牛头吃草。四七二三诸祖师，宝器持来成过咎。过咎深，无处寻，天上人间同陆沉。超谭禅客问偏多，缝罅披离见也么。糊饼？来犹不住，至今天下有淆讹。了事衲僧消一个，长连床上展脚卧。梦中曾说悟圆通，香水洗来蓦面唾。投子投子，机轮无阻。放一得二，同彼同此。可怜无限弄潮人，毕竟还落潮中死。忽然活百川，倒流闹？？。六识无功伸一问，作家曾共辨来端。茫茫急水打毬子，落处不停谁解看。麈中麈，君看取。下一箭，走三步。五步若活，成群趁虎，正眼从来付猎人。咄这维摩老，悲生空懊恼。卧疾毗耶离，全身太枯槁。七佛祖师来，一室且频扫。请问不二门，当时便靠倒。不靠倒，金毛师子无处讨。见之不取，思之千里。好个班班，爪牙未备。君不见大雄山下忽相逢，落落声光皆振地。大丈夫，见也无，收虎尾兮捋虎须。自照列孤明，为君通一线。花谢树无影，看时谁不见。见不见，倒骑牛兮入佛殿。尽大地是药，古今何太错。闭门不造车，通途自寥廓。错错，鼻孔辽天亦穿却。盲聋音哑，杳绝机宜。天上天下，堪笑堪悲。离朱不辨正色，师旷岂识玄丝。争如独坐虚窗下，叶落花开自有时。遍身是，通身是，拈来犹较十万里。展翅崩腾六合云，搏风鼓荡四溟水。是何埃垲兮忽生，那个毫釐兮未止。君不见网珠垂范影重重，棒头手眼从何起。喝。一片虚凝绝谓情，天人从此见空生。蚌含玄兔深深意，曾与禅家作战争。全象全牛翳不殊，从来作者共名模。如今要见黄头老，刹刹尘尘在半途。头兮第一，第二卧龙。不鉴止水，无处有月。波澄有处，无风浪起。棱禅客，棱禅客，三月禹门遭点额。泥佛不度水，神光照天地。立雪如未休，何人不雕伪。金佛不度炉，人来访紫胡。牌中数个字，清风何处无。木佛不度火，常思破灶堕。杖子忽击著，方知辜负我。明珠在掌，有功者赏。胡汉不来，全无伎俩。伎俩既无，波旬失途。瞿昙瞿昙，识我也无。禅家流，爱轻薄，满肚参来用不著。堪悲堪笑天平老，却谓当初悔行脚。错错，西院清风顿销铄。一国之师亦强名，南阳独许振嘉声。大唐扶得真天子，曾踏毗卢顶上行。铁锤击碎黄金骨，天地之间更何物。三千刹海夜澄澄，不知谁入苍龙窟。要平不平，大巧若拙。或指或掌，倚天照雪。大冶兮磨砻不下，良工兮拂拭未歇。别别，珊瑚枝枝撑著月。